Universis presentes litteras inspecturis, nos Clarambaudus decanus et capitulum ecclesie Eduensis, et nos Danona, abbatissa sancti Andochii Eduensis, notum facimus quod anno Domini millesimo ducentesimo octogesimo nono, die lune in crastino trium septimanarum Pasche assignata specialiter a nobis predictis decano et capitulo et abbatissa exequtoribus bone memorie domini Iacobi Boisserandi quondam canonici ecclesie Eduensis defuncti, videlicet magistro Iohanni de Borbonio archidiacono Avalonensi in ecclesia Eduensi, domino Guidoni de Castro Novo, canonico Eduensi, domino Iohanni de Veteri Vico et domino Iacobo de Cerix ecclesiarum rectoribus, ad recipiendum et audiendum computum et finalem rationem super residuo exequtionis testamenti ipsius defuncti, ipsa die lune in nostro capitulo Eduensi, nobis decano, capitulo, abbatissa predictis, Hysabella priorissa, Marguerita sacrista, comitissa de Naeles, monialibus sancti Andochii Eduensis, et magistro Durando de Pomarco, clerico, procuratore conventus sancti Andochii Eduensis et pro ipso conventu ad hoc specialiter deputato, presentibus, ac etiam exequtoribus supradictis, arestatum est et repertum dicta die lune inter nos predictos decanum, capitulum, abbatissam et conventum heredes institutos in testamento ipsius defuncti pro ecclesiis nostris supradictis et exequtores predictos, de hiis que receperant exequtores predicti, habuerant, solverant et posuerant post primum computum, quod computum fuit anno Domini millesimo ducentesimo octogesimo quinto, die jovis post quindenam focorum, que summa recepte erat et est usque ad dictam diem lune istius ultimi computi et finalis remanantie mille trescentum viginti quinque l. novem s. undecim d. Turon., videlicet sex viginti septem l. decem et octo d. Turon. quam pecuniam debebant exequtores predicti in remanentia dicti primi computi; item, ducenti quadraginta quinque l. octo s. et sex d., quam pecuniam habebant exequtores predicti in vassellamentis et jocalibus; item, novies centum quinquaginta due l. duo s. undecimque d. Turon., que pecunia erat in debitis in papiro et extra papirum in inventario et extra super litteris et pignoribus, et que pecunia debebatur ut credebatur et dicebatur in remanentia dicti primi computi; item, repertum est et arestatum dicta die lune istius ultimi computi et finalis remanentie inter nos et exequtores predictos quod summa missionis et solutionis tradite et facte per ipsos exequtores usque ad dictam diem lune erat et est mille l. et decem. s. et duodecim d. Turon., scilicet ducenti et quadraginta l. Turon. et octo l. duodecim s. Turon. qui debebantur de residuo dicti testamenti in remanentia dicti primi computi; item, trescentum quindecim l. duo s. et tres d. Turon., quam pecuniam nos predicti decanus et capitulum habuimus et recepimus ab ipsis exequtoribus post dictum primum computum; item, trescentum quatuor viginti septem l. tres. s. novem d. Turon., quam pecuniam nos abbatissa predicta et conventus noster sancti Andochii Eduensis recepimus et habuimus ab ipsis exequtoribus post dictum primum computum; item, quadraginta novem l. duodecim s. quinque d. Turon., quam pecuniam solverunt dicti exequtores post dictum primum computum in minutis partibus et ita deductione facta de missionibus, solutionibus, ad predictam receptam et ad debitum predictum restat dicta die lune quod dicti exequtores debent nobis heredibus predictis trescentas viginti quatuor l. decem et novem s. et sex d. Turon. De qua pecunia sic debita satisfecerunt nobis heredibus et satisfaciunt dicta die lune et nobis deliberant tam in debitis in litteris quam in debitis que debentur ut creditur et dicitur in papiro et extra tam in inventario et extra. Et ita dicta die lune per finalem remanentiam computi tam super receptis habitis de dicta exequtione seu ratione dicte exequtionis super debitis, receptis, solutionibus et missionibus, liberantur dicti exequtores et remanent quitti dicta die lune et sic nos predicti decanus et capitulum usque ad dictam diem lune habuimus in solutionem seu garantum nostrum ab ipsis exequtoribus ratione exequtionis dicti testamenti, primo in pecunia numerata tam ante primum computum quod post et usque ad dictam diem lune istius ultimi computi mille et centum decem et septem l. duodecim s. tres d. Turon.; item, nos decanus et capitulum habuimus garantum nostrum de medietate trescentarum viginti quatuor l. decem et novem s. sex d. Turon. de qua pecunia satisfecerunt nobis dicti exequtores in debitis, ut dictum est in remanentia istius ultimi computi; item, de hiis que debent devenire ad nos decanum et capitulum sine partitione abbatisse et conventus predictarum, dicta die lune dicti exequtores satisfecerunt nobis decano et capitulo et nobis deliberaverunt et deliberant debita, videlicet: de viginti l. sexdecim s. Turon.; item, in blado apud Alereium et apud Premenois, per manum Belini de Premenois, Roberti ejus filii et Nicholai sancti Iohannis Evangeliste curati, de sexaginta septem sextariis, duobus bichetis frumenti, quinquaginta octo sextariis tribus bichetis siliginis, quatuor viginti quinque sextariis tribus bichetis avene ad mensuram Arneti; item, ibidem a Galtero Bardous, de septem sextariis uno bicheto frumenti, sex sextariis avene ad dictam mensuram Arneti; item, de quatuor viginti bossellis ordei, de viginti quatuor bossellis avene ad mensuram Belnensem; item, nobis adhuc decano et capitulo, medietatem bladi quod sequitur: scilicet de quatuor bichetis frumenti, de sex bichetis ordei ad mensuram Belnensem; de triginta octo sextariis siliginis, de triginta sex sextariis avene, de undecim sextariis duobus bichetis frumenti, uno bicheto pisorum, ad mensuram Eduensem; item, nobis decano et capitulo, terras que sequuntur in pretio sex viginti undecim l. sexdecim s. Turon., videlicet grangiam Iaqueti de Rivello cum terra sita retro ipsam grangiam; item, sexaginta s. Turon. reddituales sitos super domo Regnaudi Camus; item, quadraginta quinque s. Turon. reddituales sitos super domo magistri Garini carpentarii; item, nobis decano et capitulo dicta die lune, in pecunia centum s. Turon. pro pitancia; item, nos abbatissa et conventus noster sancti Andochii usque ad dictam diem lune istius ultimi computi, habuimus garantum nostrum ab ipsis exequtoribus primo: in pecunia, tam ante computum quam post, usque ad dictam diem lune et nobis abbatisse et conventui predicto satisfecerunt dicti exequtores de mille et centum decem et octo l. sex s. novem d. Turon.; item, nobis abbatisse et conventui predicto, cum hoc, de medietate trescentarum viginti quatuor l. decem et novem s. et sex d. Turon., de qua pecunia satisfecerunt nobis ipsi exequtores, ut dictum est, in remanentia istius ultimi computi; item, de hiis que debent evenire ad nos abbatissam et conventum nostrum ratione exequtionis predicte, sine partitione decani et capituli predictorum, satisfecerunt nobis et deliberaverunt nobis abbatisse et conventui nostro et deliberant debita in pecunia, scilicet: centum decem et septem l. decem et octo s. Turon. et in blado ex una parte quinquaginta duo bichetos frumenti ad mensuram Belnensem; item, ex alia parte, centum et quadraginta bichetos frumenti ad mensuram Belnensem apud Marsolium; item, apud Ormanceium, octo modios bladi, frumenti et avene per medium ad mensuram Montis sancti Iohannis; item, medietatem bladi quod sequitur: videlicet de quatuor bichetis frumenti, sex bichetorum ordei ad mensuram Belnensem, de triginta octo sextariis siliginis, triginta sex sextariis avene. undecim sextariis duorum bichetorum frumenti et unius bicheti pisorum ad mensuram Eduensem; item, nobis abbatisse et conventui nostro terras que sequuntur, in pretio triginta quatuor l. sexdecim s. Turon. videlicet terram dou Seuil; item, decem d., unam minam avene reddituales ab Humberto filio Anserici; item, duodecim d. reddituales et unam gallinam in vico Monachi; item, octo bichetos siliginis et avene per medium reddituales apud Monestoy; item, mansos de Chapes; item, nobis abbatisse et conventui predicto ratione partitionis terrarum, satisfecerunt nobis dicti exequtores de quadraginta octo l. duobus s. sex d. Turon.; item, nobis abbatisse et conventui nostro predicto dicta die lune istius ultimi computi solverunt dicti exequtores centum s. Turon. pro pitancia. De quibus summis pecuniarum et de summis bladorum predictorum, nos heredes predicti prout nobis deliberaverunt et tradiderunt habuimus garantum nostrum et quittamus quoad premissa exequtores predictos et quemlibet ipsorum et absolvimus penitus et precise, promittentes bona fide, etc.